Metodický list Hovorme o jedle
1. téma: Chlieb, pečivo, obilie, cestoviny
Aktivita: 
1. Cieľ, zameranie aktivity:
· Osvojiť si správne stravovacie návyky a životosprávu
· Vedieť cestu zrna až po spracovanie na múku
·  Rozlišovať druhy múky a cestovín
·  Porozprávať, čo všetko môžeme pripraviť z múky
· Aké druhy pečiva poznáme – čo si nosíme na desiatu
· Prostredníctvom zážitkovej metódy pripraviť, vymiesiť a upiecť domáci chlieb (aktivácia multisenzorického vnímania žiakov)
· Motivačná rozprávka O vianočke  ( riadený rozhovor )
· Čo sme si upiekli, to si aj zjeme – servírovanie pokrmu, ochutnávka upečeného chlebíka
2. Vyučovací predmet: SJL a literatúra, Vecné učenie, Pracovné vyučovanie, Matematika 
3. Pomôcky:Obrázok z obilnín, vzorky obilnín a múky, kvasnice,  soľ, cukor, voda,  zástery, šatky, utierky, misy, košíky, pekáče, sporák,  interaktívna tabuľa, šatka, tanieriky, voda,   panvica na pečenie placky, sporák
4. Príprava:   Teoretické poznatky: 
· Správna životospráva spojená s pohybom– základ zdravia.
· Druhy obilnín – spracovanie a využitie v praxi.
· Druhy múk, chleba a pečiva, pekárenské výrobky.
· Prečo neplytváme jedlom. Využitie suchého pečiva a staršieho chleba.
Praktické poznatky:  Prezentácia, príprava chleba (suroviny, kvások, miesenie, pečenie, servírovanie) a ochutnávka domáceho chleba s využitím zážitkovej metódy a projektového vyučovania, inštalácia výstavky obilnín, 
5. Postup /realizácia/:  Žiaci sa v priebehu prvej vyučovacej hodiny oboznámili s teoretickými poznatkami o správnej životospráve formou prezentácie a riadeného rozhovoru o téme. V školskej kuchynke bola pripravená praktická ukážka rôznych druhov múk a obilnín (aj obrázok zhotovený z obilnín). Učitelia demonštrovali postup celej prípravy pred pečením chleba. Žiaci sa zapojili ako pomocníci pekára /hranie rolí/. Dodržiavali zásady hygieny pri príprave – dopredu si umyli ruky, nasadili kuchárske zástery a šatky. Preosiali pekárenskú múku, pripravili kvások, ktorý si mohli aj ovoňať. Učitelia im vysvetlili, prečo je kvások v ceste potrebný a čo obsahujú kvasnice.  Sledovali miesenie cesta. Cesto prikryli, aby dobre vykyslo v teplom prostredí. Čas počas kysnutia cesta sme využili na motivačnú rozprávku o pečení vianočky.  Po skončení rozprávky žiaci overili svoje vedomosti tak, že boli rozdelení do troch skupín a dostávali otázky o uvedenej téme. Za každú správnu odpoveď získali bod. Ten, kto správne odpovedal, dostal medailu – detskú piškótu.V závere si zaspievali spoločne pieseň Jedna druhej riekla. Zatiaľ sa upiekol chlebík, ktorý učitelia nakrájali na podnosy. Žiaci sa dozvedeli o starej slovanskej tradícii – vítanie chlebom a soľou. Voňavý chlebík ochutnali všetci žiaci a ponúkli aj vedenie školy. Riadili sa heslom dňa: „Čo sme si upiekli, to si aj zjeme.“ Počas ochutnávky sa dozvedeli, ako sa dá využiť starší chlebík a pečivo (chlieb vo vajci, strúhanka a pod.). Na výstavke degustovali rôzne druhy pečiva a pekárenských výrobkov (ryžové, celozrnné chleby, rožky, maces, pohánkový chlieb, piškóty, sušienky, cereálie, keksy a pod.)
6. Zhrnutie: Žiaci sa prostredníctvom zážitkovej metódy a prípravou finálneho produktu – chleba – dozvedeli, ako vzniká múka, chlieb a pečivo, a ktoré druhy pečiva sú vhodné pri správnej životospráve. Vlastnou skúsenosťou - zážitkom okúsili prácu pekára. Spoznali význam tejto práce. Naučili sa správne hospodáriť so surovinami a využívať starší chlieb a pečivo v domácnosti. 
[bookmark: _GoBack]Ponaučenie: Žiaci zistili, že cesta chleba a pečiva na náš stôl nie je jednoduchá. Naučili sa pripraviť chutný domáci chlieb. Zopakovali a rozšírili si vedomosti o zdravej výžive. Naučili sa spolupracovať pri domácich prácach a príprave pokrmov. 
